नेपाल अब एसिया रग्बीको पूर्ण सदस्य
नेपाल रग्बी संघले एसिया रग्बीको पूर्ण सदस्यता पाएको छ । कजाकस्तानको अस्तानामा रग्बी एसियाको कार्यसमितिको प्रस्तावअनुसार परिषद्ले आइतबार नेपाललाई पूर्ण सदस्यता दिने निर्णय गरेको हो ।
काठमाडौँ — नेपाल रग्बी संघले एसिया रग्बीको पूर्ण सदस्यता पाएको छ । कजाकस्तानको अस्तानामा रग्बी एसियाको कार्यसमितिको प्रस्तावअनुसार परिषद्ले आइतबार नेपाललाई पूर्ण सदस्यता दिने निर्णय गरेको हो ।‘हामीले विगतका गतिविधि, नेपालमा रग्बीको अवस्था र भविष्यको योजना प्रस्तुत गरेपछि एसिया रग्बीले पूर्ण सदस्यता दिने निर्णय गर्‍यो,’ अस्तानाबाट संघका अध्यक्ष टंकलाल घिसिङले भने, ‘चार वर्षयता एसिया रग्बीको एसोसिएट सदस्य भए पनि हामीलाई स्रोत र साधनको आवश्यकता थियो । अब वल्र्ड रग्बी र एसिया रग्बीको सहयोग पाउने आशा छ ।’एसिया रग्बीको पूर्ण सदस्यका लागि नेपालसँगै सिरियाले आवेदन दिएका थिए । तर, उसले नेपाललाई मात्रै पूर्ण सदस्य दिने निर्णय गरेको हो । एसिया रग्बीको पूर्ण सदस्यता पाउने नेपाल २१ औं देश हो । रग्बी विश्वकप सन् २०१९ मा जापानमा हुँदैछ र ट्रफी नेपालमा डिसेम्बरमा ल्याउने कार्यक्रम तय भइसकेको छ ।